b'\n_START_ARTICLE_\nBu\xc5\xa1a\n_START_PARAGRAPH_\nBu\xc5\xa1a (doma\xc4\x87e planinsko govedo, ilirsko govedo) je hrvatska doma\xc4\x87a pasmina goveda. Spada u kratkoro\xc5\xbena goveda \xe2\x80\x93 Bos brachyeros europeus.\n_START_SECTION_\nUzgoj\n_START_PARAGRAPH_\nUbraja se u primitivne (ekstenzivne) pasmine goveda. Uzgaja ih se u krajevima u kojima je \xc4\x8dovjekov utjecaj na uzgoj vrlo slab, pa ovu pasminu i kri\xc5\xbeance s njom ima za vidjeti u nerazvijenim brdskim, planinskim i kra\xc5\xa1kim podru\xc4\x8djima ju\xc5\xbeno od Save i Dunava, u sredi\xc5\xa1njoj i gorskoj Hrvatskoj, kao i uz jadransku obalu. U BiH rasprostranjena je u Hercegovini.\n_START_SECTION_\nPovijest\n_START_PARAGRAPH_\nZnanstveno se pretpostavlja da su jo\xc5\xa1 Iliri uzgajali sitno kratkoro\xc5\xbeno govedo. Kad su Hrvati do\xc5\xa1li u dana\xc5\xa1nju domovinu, sa sobom su doveli stada drugih vrsta brahicernih govedima iz svoje pradomovine. Po dolasku, ilirska su se goveda kri\xc5\xbeala s ovim brahicernim govedima i danas na\xc5\xa1a brahicerna goveda su nastala najvjerojatnije iz ovih kri\xc5\xbeanja.\n_START_SECTION_\nTjelesne osobine\n_START_PARAGRAPH_\nNije detaljno standardizirana. Sitne su grube gra\xc4\x91e. Greben je visine 100 do 110 cm. Krava je mase od 180 do 250kg, a bik oko 300kg. Spada u kasnozrela goveda. Junice se prvi put pripu\xc5\xa1taju u dobi od 2 godine. Telad im sitna, okotne te\xc5\xbeine oko 15kg. Bu\xc5\xa1ama je plodnost oko 85 do 90%. \xc5\xbdenke su u rasplodu 10 do 12 godina. \xc5\xbdivotni vijek bu\xc5\xa1a je oko 20 godina. Karakteristi\xc4\x8dne je sme\xc4\x91e gubice, rogovi i papci uvijek su tamni. Ko\xc5\xa1\xc4\x8data je i sitna.\n_START_SECTION_\nGospodarstvo\n_START_PARAGRAPH_\nOva pasmina rezultat je slabe prehrane i oskudne njege. Zbog toga joj muznost nije ve\xc4\x87a od 700 do 800 litara mlijeka, no ono je izvrsne kakvo\xc4\x87e jer ima 4 do 6% mlije\xc4\x8dne masti. Laktacija traje oko 8 mjeseci. Randman mesa je oko 55%. Radna snaga bu\xc5\xa1e je skromna no dostatna za potrebe ekstenzivne poljoprivrede svog podru\xc4\x8dja._NEWLINE_Odli\xc4\x8dno se prilago\xc4\x91ava. Premda zimi dosta izgubi na masi, proljeti boljom ispa\xc5\xa1om sve nadoknadi. Prehrana joj je bila sli\xc4\x8dnija kozjoj. Hrana joj je bila pa\xc5\xa1a i brst, zimi naj\xc4\x8de\xc5\xa1\xc4\x87e od slame i kukuruzovine. \xc4\x8cesto su im u rano prolje\xc4\x87e jedina hrana bile mladice drve\xc4\x87a. Skromnih je hranidbenih prohtjeva, izrazito je \xc5\xbeilava i otporna i dobre plodnosti i u vrlo lo\xc5\xa1im \xc5\xbeivotnim uvjetima. Vrlo otporna na zarazne i druge bolesti. Prikladna za iskori\xc5\xa1tavanje strmih i malih pa\xc5\xa1njaka, te skromnih koli\xc4\x8dina zimskih zaliha. Pogodna za pojedina\xc4\x8dno dr\xc5\xbeanje u obiteljima koje se bave ekstenzivnim sto\xc4\x8darstvom i koje imaju skromne uvjete uzgoja.\n_START_SECTION_\nBrojnost\n_START_PARAGRAPH_\nSvrstana je u kategoriju I \xe2\x80\x93 visoko ugro\xc5\xbeena, s obzirom na efektivnu veli\xc4\x8dinu populacije, koja je 167,31. Radi za\xc5\xa1tite i o\xc4\x8duvanja ove pasmine od izumiranja, u Gospi\xc4\x87u je 21. sije\xc4\x8dnja 2005. odr\xc5\xbeana je osniva\xc4\x8dka skup\xc5\xa1tina Udruge uzgajiva\xc4\x8da Bu\xc5\xa1e u Gospi\xc4\x87u. Hrvatska poljoprivredna agencija provodi registraciju i obilje\xc5\xbeavanje grla bu\xc5\xa1e.'